Gautrein-staking duur voortArgieffoto: Verskaf Die staking deur Gautrein-werkers gaan vandag die tweede week binne met die treindiens wat steeds ontwrig word nadat die United National Transport Union (Untu) en die Bombela-maatskappy nie oor die naweek saam om die onderhandelingstafel kon sit nie. Gautrein-werkers het verlede week Maandag begin staak. Hulle eis ŉ 10% verhoging van hul basiese salaris, ŉ maandelikse behuisingstoelaag van R1 600, R20 000 onvoorwaardelike bonus per jaar vir elke werknemer, ŉ verhoging van die nagskofvervoersubsidie na R64 per nag en ŉ mediesefondsbydrae van 50%. Die Kommissie vir Versoening, Bemiddeling en Arbitrasie (KVBA) het Vrydag aangebied om sy aanbod tot bemiddelling te verleng om ŉ oplossing vir die dooiepunt te vind, maar Untu het gesê hy is ongelukkig nie beskikbaar om oor die naweek te vergader nie. Bemiddelingspogings sal dus na verwagting vandag hervat word. Die Gautrein was weens die staking nie oor die naweek beskikbaar nie en ŉ beperkte treindiens sal vandag gedurende spitstye beskikbaar wees. Gautrein-werkers verbonde aan Untu se toegangskaarte is na bewering geblok en hulle word nie in die treinstasies toegelaat nie.